《爬沙行》
清代·韩崶

保昌城外爬沙夫，有吏夜半来追呼。短衣赤脚水面走，被驱不异鸭与猪。

沙深一丈水一寸，爬沙要使船头进。沙坚陷船船顽钝，篙师柁师无权柄。

麾夫前进各奋发，排奡经时始兀兀。前者攫拿引臂猿，后者戴负缩头鳌。

二十人中老羸半，就中有女年十一。儿嬉跳踯逐队来，耳坠铜环额覆发。

细声蚯蚓强呀咻，瘦脚螳螂欲蹉跌。是时月落天昏黑，沙岸槎丫生怪石，失手戛撞吁莫测。

女兮女兮尔独非人子，我心怦怦尔休矣。娘馌爷耕尔代劳，尔纵努力力有几。

给以青钱饲以饵，亟归博尔爷娘喜，犹胜呱呱饥欲死。

香闺婉娩知几何，深藏未许风吹过，人生由命匪由他。

作者简介：韩崶（1758-1834），元和人（今江苏省苏州市）。字禹三，号旭亭、桂舲，别称种梅老人。室名还读斋、还读书斋、小寒碧斋。乾隆四十二年（1777）拔贡，廷试一等，分刑部。悉心读律，平反滇南盗案，升郎中。从谳诸省大狱，出为广东高廉道，历福建按察使、广东巡抚署总督、刑部尚书兼兵部尚书。以失察候际清案左迁，未几复补刑部右侍郎，以疾告归，与潘奕、石韫玉、吴玉松、陶澍合称为“沧浪五老”。